กระทรวงการคลัง เริ่มเปิดให้ประชาชนเริ่มลงทะเบียนตามมาตรการชิมช้อปใช้ เฟสที่ 3 อีก 2 ล้านคนวันแรก
กระทรวงการคลัง เริ่มเปิดให้ประชาชนเริ่มลงทะเบียนตามมาตรการชิมช้อปใช้ เฟสที่ 3 อีก 2 ล้านคนวันแรกนายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า ตั้งแต่เวลา 06.00 น. วันนี้ 14 พฤศจิกายน 2562  เป็นวันแรกที่กระทรวงการคลังเริ่มเปิดลงทะเบียนมาตรการ “ชิมช้อปใช้ เพส 3” เพื่อกระตุ้นเศรษฐกิจด้วยการส่งเสริมให้ประชาชนท่องเที่ยวในประเทศอีกจำนวน 2 ล้านคน แบ่งเป็นประชาชนทั่วไป 1.5 ล้านคน และผู้สูงอายุที่ 60 ปีนับตั้งแต่วันลงทะเบียนอีก 500,000 คน โดยเปิดให้ลงทะเบียนระหว่าง 14 - 15 พฤศจิกายนนี้ วันละ 750,000 คน แบ่งเป็น 2 ช่วงเวลา รอบละ 375,000 คน รอบแรกเวลา 06.00 น. และรอบ 2 เวลา 18.00 น. ส่วนที่ลงทะเบียนไม่ครบถ้วน จะนำมาเปิดให้ลงทะเบียนในวันที่ 16 พฤศจิกายนนี้ สำหรับผู้สูงอายุอายุ 60 ปี จะเปิดให้ลงทะเบียนในวันที่ 17 พฤศจิกายนนี้ ตั้งแต่เวลา 08.00 น. เป็นต้นไปจนกว่าจะครบตามสิทธิ สำหรับผู้ที่ได้รับสิทธิเฟสที่ 3 จะได้รับสิทธิเฉพาะการใช้จ่ายผ่านกระเป๋า G-Wallet 2 เท่านั้น สำหรับผู้ได้รับสิทธิ์ในเฟส 1 และ 2 สามารถเริ่มใช้จ่าย g-wallet ช่อง 2 ทุกจังหวัดได้ตั้งแต่วันที่ 14 พฤศจิกายนนี้ โดยมาตรการ “ชิมช้อปใช้ เฟส 3” นี้ จะสิ้นสุดในวันที่ 31 มกราคม 2563 ซึ่งขยายระยะเวลาให้ผู้ได้รับสิทธิ์เดิมด้วย สำหรับร้านค้าสามารถสมัครเข้าร่วมมาตรการได้ภายในเดือนมกราคม 2563 นายพรชัย ฐีระเวช ยังเปิดเผยถึงผลการดำเนินมาตรการ ชิม ช้อป ใช้ เฟสที่ 1 และ 2 ที่ผ่านมา ด้วยว่า ถือว่าประสบผลสำเร็จเป็นอย่างมาก ปัจจุบันมีผู้ได้รับสิทธิ์จำนวน 12.9 ล้านคน มีมูลค่าการใช้จ่ายรวมประมาณ 12,450 ล้านบาท ครอบคลุม 77 จังหวัดทั่วประเทศ แบ่งเป็นการใช้จ่ายผ่านร้านชิม 1,640 ล้านบาท ร้อยละ 13.2 ร้านช้อป 7,420 ล้านบาท ร้อยละ 60 ร้านใช้ 152 ล้านบาท ร้อยละ 1.3 และร้านค้าทั่วไป 3,220 ร้อยละ 26 จากความสำเร็จเบื้องต้นกระทรวงการคลัง จึงได้ออกแบบมาตรการส่งเสริมการบริโภคภายในประเทศ “ชิมช้อปใช้ เฟส 3” ผ่าน g-Wallet ช่อง 2 เป็นเงินชดเชยร้อยละ 15 ของยอดใช้จ่ายไม่เกิน 30,000 บาท หรือ เงินชดเชยไม่เกิน 4,500 บาท และเงินชดเชยร้อยละ 20 ของยอดใช้จ่ายในส่วนที่เกิน 30,000 บาท แต่ไม่เกิน 50,000 บาท หรือเงินชดเชยไม่เกิน 4,000 บาท เช่นเดียวกับ “ชิมช้อปใช้ เฟส 1 และ 2” จะแตกต่างเพียงไม่มีวงเงินสนับสนุน 1,000 บาท ผ่าน g-Wallet ช่อง 1